Suid Afrikaanse Nuus Thread - Page 159 - Stormfront
06-23-2007, 04:13 AM #1581
Vier jaar en baie geld later, maar geen ID
Witbank. – 'n Vrou van dié stad wag al vier jaar lank op haar identiteitsdokument nadat sy al drie keer daarvoor aansoek gedoen het.
As gevolg hiervan kan me. Jenny Kriek (20) nie aansoek doen vir 'n rybewys nie, nie rekeninge oopmaak nie en moet haar werkgewer haar salaris in iemand anders se bankrekening inbetaal omdat sy haar ID nodig het om só 'n rekening oop te maak.
Boonop moes sy ook wéér R260 opdok om haar van te verander waarvoor haar stiefpa reeds sowat 16 jaar gelede aansoek gedoen het.
Volgens Kriek is sy op tweejarige ouderdom deur haar stiefpa, mnr. Pieter Kriek, aangeneem.
Hy het destyds haar biologiese van, Austen, verander na Kriek.
"Toe ek binnelandse sake toe gaan om te hoor waar my ID is, moes ek ook verneem dat daar geen rekord is van my aanvanklike van-verandering nie. Ek is op die stelsel nog Austen.
"Is 16 jaar nie eens genoeg vir hulle om papiere vir my destydse aanneming voltooi te kry nie?" het Kriek moedeloos gevra.
Sy het die eerste keer kort voor haar 17de verjaardag gaan aansoek doen om 'n identiteitsdokument.
'n Jaar later het sy weer gaan aansoek doen en toe sy dit steeds nie gekry het nie, wéér 'n jaar later.
Maar ten spyte van tientalle oproepe om te hoor of haar dokument al reg is en besoeke aan die departement van binnelandse sake in Witbank, het Kriek elke keer met leë hande en 'n nog leër beursie daar uitgestap.
"Ek is nou al gatvol hieroor. Dit kos my elke keer nuwe foto's neem en van voor af aansoek doen. Boonop is dit vir my so 'n groot verleentheid dat ek nie by eetplekke of kuierplekke en die casino kan inkom nie omdat mense dink ek is te jonk.
"Wanneer hulle my ID vra, kan ek maar net my skouers optrek," het Kriek gesê.
'n Ene mnr. Zitha van die departement van binnelandse sake het Kriek Donderdag beloof dat hy haar ID-probleem sou uitsorteer.
Beeld kon hom teen druktyd nie opspoor vir kommentaar nie.
Last edited by michellemans; 11-18-2008 at 03:00 AM.
06-25-2007, 11:14 AM #1582
Jagter onregmatig aangehou, maar eis slaag nie.
'n Professionele jagter wat verlede jaar onregmatig gearresteer en aangehou is, se R5 miljoen eis teen die Minister van Veiligheid en Sekuritiet het nie geslaag nie.
Mnr. Jaco Scott (33) het 'n eis teen die minister ingestel, nadat hy verlede jaar onregmatig by die Horse Shoe Pub & Grill in Musina gearresteer is. Mnr. Scott het in sy private hoedanigheid 'n bedrag van R1,1 miljoen geëis, terwyl hy as die uitvoerende hoof van Scottco African Safaris 'n bedrag van R5 miljoen geëis het.
Scott het beweer dat inwoners van die dorp hom aangerand het by die gewilde kuierplek. Polisielede het kort daarna op die toneel aangekom en hom gearresteer omdat hy volgens hulle 'n vuurwapen onder die invloed van alkohol hanteer het.
Scott het vroeg die volgende dag in die Musina landdroshof verskyn, waarna die saak teen hom teruggetrek is.
Scott het ontken dat hy tydens die arrestasie dronk was, terwyl die minister weer op sy beurt ontken het dat Scott onregmatig gearresteer is.
Die minister het aangevoer dat lede van die polise gereageer het op 'n klag dat skote by die kuierplek afgevuur is en dat daar op Scott afgekom is waar sy vuurwapen ontbloot was.
Volgens inligting het die polisie na bewering die aand nog 'n man in hegtenis geneem wat skote geskiet het.
Volgens hofstukke het Scott tydens die voorval 'n Amerikaanse jaggeselskap by hom gehad wat 'n olifant in Zimbabwe sou gaan jag het. Die jag is na die voorval gekanselleer.
By die betrokke jaggeselskap was die stigter en redakteur van 'n Amerikaanse tydskrif wat Scott se bemarking in die VSA doen.
In die Pretoriase Hooggeregshof het Regter Ben du Plessis bevind dat dit wel so is dat Scott tydens die voorval onregmatig aangehou is, maar hy het gesê dat Scott in 'n tipiese kroeggeveg by die Horse Shoe Pub en Grill in Musina betrokke geraak het.
Du Plessis het verder bevind dat Scott vir die besit van 'n vuurwapen, terwyl hy onder die invloed van drank was, gearresteer is en dat die ou wetlike bepalings rondom die hantering van vuurwapens en ammunisie nog van krag was. Volgens dié wet is dit 'n misdryf as 'n persoon 'n vuurwapen hanteer terwyl hy onder die invloed van drank is.
Dit is egter nie 'n oortreding as 'n persoon bloot die wapen besit terwyl hy onder die invloed van alkohol is nie.
Regter Du Plessis het bevind dat die polisieman die wapen uit Scott se holster gehaal het. Hy het bygevoeg dat hy nie Scott se weergawe glo dat hy op bevel van die polsieman sy wapen uitgehaal het nie. Scott het egter steeds nie die wet oortree nie, aangesien hy geen opset gehad het om die wapen te hanteer nie.
Du Plessis het bevind dat, alhoewel Scott se arrestasie en aanhouding nie regmatig was nie, hy nie die eis sal toestaan nie.
Die hof het egter die minister beveel om die kostes van die hofgeding te betaal.
Die Zoutpansberger het Scott geskakel vir kommentaar oor die hof se beslissing, maar hy wou nie veel sê nie. Hy het egter bygevoeg dat verkeerde feite in die media gerapporteer is en dat daar wel 'n bedrag is wat uitbetaal sal word as skadevergoeding. Hy het verdere navrae na sy prokureur, mnr. GP Venter, verwys. Teen druktyd was mnr. Venter egter nie beskikbaar om kommentaar te lewer nie.
06-25-2007, 11:29 AM #1583
Bid jy eindig nie hiér
Nelspruit. – 'n Bejaarde vrou is verlede week dood nadat sy skielik uit die Rob Ferreira-hospitaal ontslaan is.
Tannie Max Visser (85) is vir inwendige bloeding behandel, maar is weens die staatsdiensstaking teruggestuur na haar woonplek by die Herfsakker-ouetehuis.
Volgens Johan Bosch, bestuurder van Herfsakker, het Visser met haar eerste opname by die hospitaal op 29 Mei na bewering sewe uur lank in die ongevallekamer op 'n staaltrollie gelê sonder 'n kombers of 'n kussing.
"X-strale is van haar heup geneem en sy is sonder enige medisyne na die tehuis teruggestuur," sê Bosch.
Tannie Max is gevra om ses weke later vir 'n opvolgbesoek te kom sodat dokters kan vasstel wat die bloeding veroorsaak. Sy is egter verlede week weer weens die bloeding opgeneem en twee dae later weer ontslaan. Sy is verlede Donderdag dood.
Tannie Max se vriendin, tannie Francina van Staden (86), is ook verlede Donderdag vir inwendige bloeding opgeneem.
Haar dogter, Annien van Staden (53), sê: "Hulle gee nie meer om by die hospitale nie."
Volgens haar kry haar ma die verkeerde kos en daar is nie borde op om aan te dui wat sy mag en nie mag eet nie.
"Sommige verskwakte pasiënte kan nie eers hul kos bykom nie. Niemand help hulle nie. Die personeel neem die borde vol kos weer net so weg," het Annien gesê.
Familielede wat moet inspring om hul geliefdes te versorg, is ontsteld omdat daar glo net koue water is om hulle mee te was. Die hospitaal is glo ook vuil.
Annien het Sondag self bloed opgevee wat al vier dae op die vloer was.
Bosch glo bejaardes is uitgelewer aan die hospitaaldienste. "Ons inwoners wil liewer in die ouetehuis doodgaan as by dié hospitaal.
"In die 10 jaar het nie een bedlêende pasiënt by ons bedsere gekry nie. Los ons inwoners vir 'n week in die hospitaal en hulle kom terug met bedsere wat nie maklik genees nie," het Bosch beweer.
Die departement van gesondheid se woordvoerder, Mpho Gabashane, het beloof om ondersoek in te stel. Hy vra dat mense in die toekoms geskrewe klagtes by die hospitaal moet indien.
"Ons wil graag help," sê hy.
06-25-2007, 11:40 AM #1584
Rooi lig paaie en afritte
Die weste van Johannesburg het van die gevaarlikste paaie en motorafritte in en om Johannesburg.
Hoewel Hendrik Potgieterstraat dikwels deur sommige lesers in die weste as die "pad van die dood" beskou word, meen ander weer Beyers Nauderylaan en William Nicolrylaan is net so "gevaarlik".
Hoofsupt. Wayne Minnaar, Johannesburgse metropolisiewoordvoerder, het gesê luidens 'n verslag van die Johannesburgse departement van vervoer van 2006, is daar wel "gevaarlike" paaie in die weste weens die voorkoms van ongelukke.
"Alhoewel die verslag tien paaie as 'gevaarlik' aangedui, het, het die verkeersvolumes intussen op die meeste van die paaie en motorafritte in die weste toegeneem. Motoriste moet oor die algemeen versigtiger bestuur, veiliger volgafstande handhaaf en sorg dat hul motors in 'n padwaardige toestand is. Veral hierdie tyd van die jaar word die sigbaarheid van motoriste veral op paaie deur die mis belemmer. Motoriste word daarom gemaan om binne die spoedgrense te bly wat aangedui word," het hy gesê.
Die polisie is wel bewus van sekere rooiligroof-brandpunte, maar dié blitsvinnige rowers en misdaadtendense skuif.
"Ons wil wel motoriste waarsku om versigtiger by Empireweg te wees. Oor die afgelope tyd het daar baie voorvalle van roof en ongelukke plaasgevind. Die polisie maan motoriste om nie kanse te waag by verkeerskruisings nie. By baie van die motorongelukke wat by kruisings gebeur, was waaghalsigheid meestal die oorsaak gewees."
Minnaar het motoriste oor William Nicolrylaan gemaan omdat die besige roete van Hyde Park verby Sandton na die N1-deurpad, 'n geskiedenis het van 'n mengsel van dodelike en ernstige ongelukke.
Hans Strijdomrylaan, wat van Randburg oor die N1-deurpad in die rigting van Lanseria-lughawe loop, en Witkoppenweg wat van Woodmead deur Fourways tot by Northgate strek, is ook "gevaarlik".
"Die inligting van die verslag wat tans nog bestaan, is gegrond op die ongeluksverslae wat van die metropolisie ontvang het," het hy gesê.
Minnaar het dié paaie en motorafritte in Wes-Beeld se gebied gegee wat as "rooi" bestempel kan word, maar gesê dié patrone en tendense verander voortdurend:
Nic Diederichs-boulevard en Jim Fouchestraat; en
Minnaar het ook gevra dat motorbestuurders hul motordeure moet sluit en nie te naby aan 'n voorste motor moet stilhou nie. Wees bedag op verdagtes, veral by verkeersligte en stopstrate. Die polisie vra dat bestuurders nooit handsakke, aktetasse of selfone op die passasiersitplek moet los nie.
"Maak dit 'n gewoonte om waardevolle goed in die bagasiebak toe te sluit".
06-26-2007, 01:52 AM #1585
30 300 druk afgryse uit
'N Versoekskrif teen 'n papegaai-eienaar wat glo sy poolhondjie (husky) se kop met 'n kettingsaag afgesny het, het al meer as 30 000 handtekeninge ingeoes.
Teen druktyd gisteraand het sowat 30 300 diereliefhebbers hul afgryse oor dié makabere daad op die webwerf www.huskyjustice.co.za uitgedruk.
Mnr. Jonathan Judelman (26) van Johannesburg het verlede week ná 'n berig in Beeld dié spesiale webwerf geskep.
Mnr. Phillip Matthysen (31) van Sundra het Dinsdag in die Delmas-distrikshof verskyn op aanklag van dieremishandeling nadat bure glo gesien het hoe hy sy vier maande oue poolhond vrekgemaak het.
Mnr. Alex Serate (31), Matthysen se tuinwerker, word saam met hom van dieremishandeling aangekla.
Serate het na bewering die hondjie vasgehou terwyl Matthysen sy nek met 'n petrolaangedrewe kettingsaag afgesny het.
Die hondjie het glo sy duur arapapagaai (macaw) vrekgebyt.
Die webwerf-versoekskrif sal op 24 Julie, met die mans se volgende hofverskyning, aan mnr. Gustave Schult, aanklaer, oorhandig word.
Me. Wendy Burrows van Husky Rescue Suid-Afrika, het gister gesê lede van dié organisasie sal hul afsku met die daad met 'n protesoptog voor die hof uitbeeld.
"Dieremishandeling is niks nuut vir ons nie," het Burrows gesê, "maar dít is 'n nuwe laagtepunt."
Judelman het gesê hy wil met die versoekskrif verseker die skuldige kry die maksimumvonnis – 'n R20 000-boete en drie jaar tronkstraf – vir die beweerde daad.
Judelman se doelwit van 2 500 handtekeninge is binne 48 uur bereik toe 'n "klein ontploffing" oor die berig op die internet losgebreek het.
Meer as 12 000 mense het binne 48 uur die versoekskrif ondersteun.
Schult het gister gesê die versoekskrif sal in die dossier gevoeg word, maar sal nie werklik 'n verskil aan die saak maak nie. Dit sal bloot die publiek se emosie en sentiment verteenwoordig.
"Dit kan dalk net 'n rol speel in strafoplegging, maar dis nie die enigste maatstaf nie.
"Faktore soos 'n skuldige se persoonlike omstandighede, die wreedheid van die misdaad en gemeenskapsbelang moet ook in ag geneem word."
Jeremy Mansfield van 94.7 Highveld Stereo het hom gisteroggend op sy program ook skerp oor die voorval uitgespreek.
Luisteraars van 94.2 Jacaranda FM het ook heftig gereageer en druk voortdurend hul mening uit op 'n aanlyndagboek op die radiostasie se webwerf.
Matthysen en sy regsverteenwoordiger het verlede week geweier om met Beeld te praat.
06-26-2007, 02:01 AM #1586
'Rassiste' verwyder Potch se straatborde
Rassistiese anargiste in Potchefstroom verwyder nuwe straatnaamborde en gooi dit in die Vaalrivier.
Mnr. Kaizer Mohau, woordvoerder van die Potchefstroomse stadsraad, het gesê 'n straatnaambord vir Nelson Mandelarylaan is verander in Dela Rylaan – 'n moontlike verwysing na die Boeregeneraal Koos de la Rey.
"Altesame 60% van nuwe, progressiewe straatname is die afgelope maande verwyder," het hy gesê.
Mohau het gesê die vandale wil politieke en sosiale onstabiliteit saai en dít sal nie geduld word nie.
Hy het gesê tussen 15 en 20 straatborde is in die rivier gegooi.
"Ons kan nie 'n situasie toelaat waarin mense toegelaat word om te doen wat hulle wil wanneer hulle ontevrede is nie," het hy gesê.
Mohau het gesê die verwydering van die borde maak dit moeilik vir nooddienste om betyds by noodgevalle uit te kom.
"Ons hoop en vertrou dat wetstoepassers sal seker maak dat daar met hierdie misdadigers afgereken word en dat veranderings sonder voorval sal gebeur."
Intussen is daar nog geen besluit oor 'n voorstel om Potchefstroom se naam in Tlokwe te verander nie.
Aksie Potchefstroom, die burgerlike organisasie wat die stryd teen die naamsverandering lei, het die kwessie hof toe geneem en om 'n dringende uitspraak gevra om die verandering te keer omdat die publiek gebrekkig in die saak geken is.
Die saak het in Julie verlede jaar na vore gekom toe die raad aangekondig het dat hy die naam wil verander.
Tlokwe word afgelei van die woord Bathlokwa – die mense wat in die gebied gewoon het.
Volgens 'n toerismewebwerf kom Potchefstroom van die Voortrekkerleier Hendrik Pot(gieter), chef (die leier, wat verwys na Potgieter) en stroom (die nabygeleë Mooirivier).
Die voorgenome naamsverandering se aankondiging het verlede jaar gelei tot wye protes deur verskeie opposisiepartye, burgerregtegroepe en die Potchefstroomse kampus van die Noordwes-Universiteit.
06-26-2007, 02:03 AM #1587
7 rowers vas toe hulle op vangwa skiet
Durban. – Sewe transito-rowers is gister buite Ladysmith in KwaZulu-Natal aangekeer nadat hulle paniekerig geraak het toe hulle 'n polisievoertuig gewaar, met aanvalsgewere losgebrand en só die aandag van 'n grootskaalse polisiesoektog op hulle gevestig het.
Die polisievoertuig het toevallig naby die township Ezakheni buite Ladysmith verbygery ná die rooftog vroeër die oggend meer as 80 km daarvandaan naby Fort Mistake op die N11-hoofweg na Newcastle, het supt. Piet Scott van die polisie se eenheid teen georganiseerde misdaad gesê.
In daardie stadium was talle polisievoertuie én 'n polisiehelikopter op die uitkyk vir die bende.
Nadat die bendelede geskrik en op die aankomende polisievoertuig losgebrand het, het hulle sakke geld in hul minibus gelos, hul vuurwapens in die weghardloop weggegooi en in digte bosse probeer verdwyn.
Hulle is met die hulp van polisiehonde en versterkings aangekeer.
Die polisie ondersoek die moontlikheid dat dieselfde bende verantwoordelik vir 'n rooftog Saterdagaand omstreeks 09:00 by 'n casino in Newcastle kon wees, het sr.supt. Phindile Radebe, polisiewoordvoerder, gesê.
Naas die vuurwapens waarop die polisie beslag gelê het, het hulle ook plofstof in die bagasiebak van een van die rowers se motors gekry waarmee hulle dalk die geldwa wou oopskiet.
Die geldwa van Fidelity Cash Management Services het egter oopgebars toe die rowers gisteroggend omstreeks 08:00 met 'n Mercedes-Benz daarteen vasgejaag en dit laat rol het.
Volgens mnr. Chris Botha, woordvoerder van Netcare 911, is een van die wagte in 'n bedenklike toestand weens die kop- en rugbeserings wat hy in die ongeluk opgedoen het. Sy kollega is ook ernstig beseer.
Nóg rowers het in 'n BMW by die geldwa aangekom en die sakke geld gegryp. Hulle het 'n verbygaande motoris voorgekeer en sy motor gekaap toe 'n polisiemotor toevallig daar aangekom het.
Volgens Radebe het hulle op die vangwa geskiet en weggejaag, wat toe die grootskaalse soektog op tou gesit het.
Die rowers se voertuie is op die rooftoneel buite Ladysmith en op die Helpmekaar-pad gevind.
Daar word vermoed dat nie al die geld teruggekry is nie, het Scott gesê.
Premier S'bu Ndebele en mnr. Bheki Cele, LUR vir gemeenskapsveiligheid en -skakeling, het die polisie met die arrestasies gelukgewens nadat patrollies ná die casino-rooftog verskerp is.
06-26-2007, 02:31 AM #1588
Aanlyn-pedofiele sak dalk toe op ook jóú kind
Pedofiele en ander sekspeste het binne minute nadat die profiel van 'n denkbeeldige 14-jarige Suid-Afrikaanse meisie op die internet-telefoondiens Skype verskyn het, haar gebombardeer met seksvoorstelle en eksplisiete foto's.
Ondanks die wete dat hulle met 'n "14-jarige meisie" praat, het mans wêreldwyd, ook van Port Elizabeth, binne 10 minute op die skynmeisie van Simonstad, Kaapstad, met die skuilnaam Lisa Viljoen toegesak met seksuele voorstelle en foto's van geslagsdele.
Die Britse ondersoekende vryskutjoernalis Martin Foley het vroeër, nadat 'n bekommerde ouer hom gekontak het, die profiel van 'n denkbeeldige Australiese en Engelse meisie op Skype opgestel om te kyk hoe die diens misbruik word om jong kinders seksueel uit te lok.
Media24 se verslaggewer in Londen het met hom saamgespan om te kyk hoe misbruikers op 'n Suid-Afrikaanse meisie sal reageer en om ouers bewus te maak hoe maklik dit vir pedofiele sou wees om hul kinders uit te kies en te misbruik.
Die meeste van die mans wat met Lisa kontak gemaak het, het haar probeer bel, sommige het aangebied om hulle op 'n internetkamera (webcam) aan haar te ontbloot en ander het gevra dat sy naakfoto's van haarself aanstuur.
In die eerste tien minute nadat die foto van die rooikop Lisa (sy is eintlik 18) Saterdagmiddag verskyn het, het vyf mans haar in die visier gekry en teen Maandagoggend het 120 haar gekontak.
Op haar profiel sê Viljoen sy is 14 jaar oud en geniet dit om met haar maats te praat.
Hoewel die mans in geen stadium uitgelok word nie en herhaaldelik daaraan herinner word dat sy net 'n kind is, gaan hulle voort om seksuele voorstelle te maak en profiele van seksuele dade te stuur.
In een van die minder eksplisiete gesprekke probeer 'n man van Port Elizabeth met die Skype-naam Shaun haar uitlok om kuberseks met hom te hê.
Shaun: "Al wat ek wil hê is 'n lekker warm geselsie."
Lisa: "met 'n 14-jarige?"
Shaun: "hoekom nie"
Shaun: "Ek dink julle meisies het lekker borste"
Sy herinner hom daaraan dat sy net 'n kind is, maar hy gaan voort om haar oor masturbasie uit te vra.
'n Woordvoerder van Skype se hoofkantoor in Londen het gesê die diens het streng veiligheidsmaatreëls en hul veiligheids- en opvoedingsriglyne word voortdurend hersien.
Die woordvoerder het gesê hulle het 'n gespesialiseerde wetstoepassingspan wat gereeld met wetstoepassers skakel.
"Die produk word nie aktief aan kinders bemark nie en dit is nie moontlik vir enigeen wat dit gebruik om hul Skype-profiel vir jonger as 14 jaar oud te stel nie."
Sy het beklemtoon dat dit opsioneel is om jou ouderdom of geboortedatum op 'n gebruikersprofiel te plaas en dat gebruikers nie spesifiek vir mense onder 20 jaar op die program kan soek nie.
06-26-2007, 06:54 PM #1589
Verkeerslede pluk man glo rond oor kiekies
Krugersdorp. – 'n Man van Westonaria (46) is die josie in nadat twee verkeersbeamptes van Mogale City (Krugersdorp) hom glo rondgepluk en sy digitale kamera in 'n stoeiery erg beskadig het – omdat hy foto's van 'n spoedlokval wou neem.
Mnr. Jaroslav "Jerry" Mares, 'n projekbestuurspesialis, was eergisteroggend omstreeks 10:36 na Rustenburg in Noordwes op pad toe hy langs die R24 weens spoed vasgetrek is.
Mares het gesê die beamptes het op die brug naby die N14-kruising in die noodbaan hul spoedlokval opgerig en agter 'n wit, ongemerkte Toyota Corolla geskuil.
Hy is 'n boete van R500 opgelê omdat hy 87 km/h in 'n 60 km/h-sone gery het.
"Ek het gedink die Toyota wat skeef in die noodbaan gestaan het, het 'n gevaarlike situasie geskep en het omgedraai om 'n rekord daarvan te neem," lui Mares se verklaring wat hy later by supt. Fanie Nel, hoof van interne ondersoeke by die Mogale City-verkeersdepartement, gaan aflê het.
Hy het oorkant die spoedlokval stilgehou en sy kamera uit die kattebak gehaal.
"Een man het vir my gevra wat doen ek. Hy het na die kamera begin gryp en wou dit van my afneem," het Mares vertel.
'n Stoeiery om die digitale kamera het ontstaan nadat die beamptes glo aan Mares gesê het hy "moes eers toestemming vra" voordat hy foto's mag neem.
"Ek het gesê daar is geen wet wat my verbied om dit te doen nie en dat dit 'n vrye land is."
Nóg 'n beampte het tussenbeide getree om sy kollega te keer wat die kamera wou afneem.
Mares het gesê die kamera se flitslig en omhulsel is beskadig. Die kamera is glo sowat R7 500 werd. Mares beweer sy arms is ook in die "rondplukkery" beseer.
Mares het daarna 'n amptelike klag by Mogale City se openbare veiligheidsdepartement ingedien. "Die ergste vir my is dat ek aangerand en my eiendom beskadig is deur mense wat veronderstel is om my te beskerm."
Mnr. Joe Komane, adjunk-direkteur van wetstoepassing, het gister bevestig dat Mares 'n klag ingedien het.
"Ons sal die klagte ondersoek. Supt. Nel het ondersoek na die spoedlokval gaan instel om te sien of dit 'n gevaarlike situasie geskep het."
Komane het erken geen regulasie bestaan wat die publiek verhoed om foto's van verkeersbeamptes by 'n spoedlokval te neem nie.
06-26-2007, 06:59 PM #1590
Bisarre feite' agter dood, gesinsmoord van stoeier
Fayetteville (Georgia). – Die gesinsmoord en selfmoord waarin die professionele stoeier Chris Benoit, sy vrou en hul sewejarige seun gesterf het, sal dalk 'n bietjie bisar klink wanneer die feite daaroor bekend word, het ower-hede hier gesê.
Owerhede glo Benoit (40) het sy vrou, Nancy (47), en seun, Daniel, die naweek vermoor en homself eergister om die lewe gebring.
Die gesin se lyke is eergister gevind.
Mnr. Scott Ballard, staatsaanklaer van die Fayette-distrik, het aan The Atlanta Journal-Constitution gesê die besonderhede oor die drie se dood sal vreemd vir die publiek klink.
Ballard het aan AP gesê 'n geweer is nie vir die moorde gebruik nie, maar wou nie sê presies hoe die drie gesterf het nie.
"Ons is redelik seker ons weet, maar ons wil dit eers by die misdaadlaboratorium bevestig," het Ballard gesê. World Wrestling Entertainment (WWE) het op sy webwerf gesê hy het owerhede gevra om na die stoeier en gesin te gaan nadat hulle deur vriende laat weet is van verskeie vreemde SMS'e wat Sondagoggend vroeg deur Benoit gestuur is.
Benoit is in Montreal, Kanada, gebore. Hy is 'n voormalige wêreldswaargewigkampioen en Intercontinental-kampioen in stoei. Hy was bekend as The Canadian Crippler.
Die WWE het in 'n verklaring op sy webwerf sy simpatie met die familielede uitgespreek.
Benoit sou Sondagaand in Houston optree, maar is op die nippertjie vervang weens "persoonlike redes".